Document ID: /roh_data/filtered/fineweb-2-filterrobots_roh.jsonl.gz/48659

da brio e da bellezza plaina d'sandet e d'allgria.
Ne Duonna Frasquita, ne barba Lucas non eiran d'Andalusia: Ell' eira navarraisa ed el murcian. Da 45 ans eir' el ieu alla citted da ... scu mez page u mez servitur del uvais-ch predecessur da quel chi guvernaiv' allura la baselgia. Sieu protectur l'educhet scu preir e forsa cun quaista mira e per cha nu'l mauncha la prevenda, al relaschet el in sieu testamaint quel mulin. Ma barba Lucas, chi alla mort del Reverendissem eira ordino be scu minor büttet dvart il vstieu da preir e's fet sudo, aviand pü paschiun da vair il muond e da cuorrer aventüras, cu da ler la messa u da moller graun. Nel 1793 fet el la campagna dellas Pireneas occidentelas scu ordonanza del valorus generel Don Ventura Caro, assistit dal assalto del chastè Pinou e restet lung temp nellas provincias del Nord, innua el pigliet finelmaing il cumgio absolut. In Estella fet el la cognuschientscha da Duonna Frasquita, ch'ün nomnaiv' allura be Frasquita, s'inamuret in ella, la spuset e la mnet in Andalusia in tschercha da quel mulin, chi'ls dovaiva render taunt tranquils e fortünos pel rimanent da lur pelegrinaziun in quaista val da larmas e da risattas.
Duonna Frasquita, dimena, transplanteda da Navarra in quella solitudine, non avaiv' adopto üngüns costüms andalisiauns e's disferenziaiva zuond dallas contadinas dels contuorns. Ell' as vestiva cun pü simplicited, pü liberted e pü eleganza cu ellas, as lavaiva da pü e permettaiva al solagl ed al ajer da charezzer sia bratscha nüda e sieu